Madrasah Al-Ihsaniah

Madrasah Al-Ihsaniah merupakan sebuah madrasah moden pertama di Tanah Melayu yang terletak di Teluk Intan, Perak. Diasaskan oleh Sheikhul Islam Mohd Salleh Bin Mohd Taib, ulama kelahiran Minangkabau, beliau mengikuti pelajaran agama di Mekah dan berguru dengan ulama-ulama terkemuka ketika itu.

Sheikhul Islam Mohd Salleh datang ke negeri Perak atas undangan Raja Mahmud, Orang Kaya-Kaya Imam Paduka Tuan dan menetap di Kuala Kangsar. Beliau kemudian berpindah ke Teluk Anson dimana ketokohan beliau sudah terkenal disana. Dengan sokongan dari masyarakat bertambah, beliau kemudian membina sebuah madrasah yang diberi nama Madrasah Ihsaniah diatas sebidang tanah seluas ½ ekar.

Bangunan asal Madrasah Al-Ihsaniah dibina menggunakan kayu-kayu dengan beratapkan nipah. Kemudian, apabila kewangan madrasah mencukupi maka terbinalah bangunan seperti yang masih kekal hingga ke hari ini pada tahun 1901.

Wakaf bagi pembinaan ini turut disumbangkan oleh Almarhum Sultan Idris Murshidul' Adzam Shah ibni Almarhum Raja Bendahara Alang Iskandar Teja yang merupakan Sultan Perak yang ke-28.

 Pembinaan 
Madrasah Ihsaniah telah ditubuhkan dengan hasil wakaf yang menawarkan pengajian dalam bahasa Arab dan juga bahasa Melayu serta turut menerima pelajar dari luar daripada Negeri Perak. Iklan promosi madrasah Ihsaniah ini telah mendapat reaksi daripada pembaca  majalah bulanan Melayu dalam tulisan Jawi, Al-Imam yang turut berminat untuk mendapatkan pendidikan di madrasah tersebut.

 Wakaf 
Wakaf yang diperolehi dalam menubuhkan madrasah ini sebahagian besarnya diperolehi daripada Paduka Seri Sultan Idris Murshidul' Adzam Shah Ibni Almarhum Raja Bendahara Alang Iskandar Teja sendiri. Ini adalah kerna baginda merupakan seorang Raja, Yang Dipertuan yang mengambil berat mengenai aspek pendidikan dan pembangunan Negeri. Baginda jua berperanan di dalam penubuhan kebanyakan madrasah dan semua surau di negeri Perak. Untuk menjamin perjalanan surau dan madrasah di Negeri Perak, Paduka Seri Sultan Idris Murshidul' Adzam Shah Ibni Almarhum Raja Bendahara Alang Iskandar Teja  telah menyediakan Dana Khas untuk perbelanjaan institusi tersebut.

 Rujukan